# Desenterrats

Desenterrats és una sèrie de televisió de thriller psicològic i de terror, produïda per À Punt i Visual Produciones. Fou estrenada el 13 d'octubre de 2022. La primera temporada compta de 10 capítols de vora 50 minuts. Rodada a l'Alcoià, compta amb les interpretacions de Pep Sellés, Ramón Ródenas, Paula Muñoz i Cristina Fernández, entre d'altres. Està creada pels directors i guionistes Xavi Cortés i Arnau Cortés, amb la producció de Visual Producciones.

## Antecedents

Tot i que la sèrie es va estrenar en 2022, el concepte general d'aquesta ficció va fer acte de presència en 2012 de mans del mateix creador i productora en forma de websèrie, i es va presentar a alguns festivals d'aquest àmbit com el Festival Web de Marsella, a més de guanyar diferents premis en festivals americans. Aquesta websèrie es podia veure a través de l'antic web de RTVV i d'un web específic desenterrados.com però únicament en castellà, com era costum en l'antiga televisió pública valenciana. La primera emissió en Canal 9 fou el divendres 11 de maig de l'any 2012. Aquella websèrie diferia de l'actual guió tot i seguir un patró amb la sèrie actual. Altres diferències que s'hi trobaven era la duració, de només cinc episodis. El títol era el mateix, però només en castellà i en anglès: Desenterrados i Unearthed respectivament.

## Sinopsi

El doctor Samuel tracta de recompondre el seu passat en un sanatori aïllat a la muntanya després de perdre la seua família en un tràgic accident. Els pacients del sanatori estan sotmesos a un estrany experiment i no tenen memòria, però tot canvia quan una d'elles, Natàlia, comença a recordar.

## Repartiment

* Pep Sellés com a Samuel
* Ramón Ródenas com a Albert
* Paula Muñoz com a Natàlia
* Cristina Fernández com a Nicole
* Anna Berenguer com a Helena
* Maria Maroto com a Emma
* Joan Gadea com a Borrell
* Juli Cantó com a Doménech

## Premis i reconeixements
### Premis Berlanga 2022 (Acadèmia Valenciana de l'Audiovisual)

* Millor actor protagonista: Pep Sellés.
* Millor direcció de fotografia: Gabo Guerra i Natxo Alapont.
* Millor muntatge i postproducció: Arnau Cortés, Carlos Hernández, Héctor Monerris, Ángela Revert.
* Millor sèrie de ficció: Arnau Cortés, Carlos Hernández, Héctor Monerris, Ángela Revert.

## Referències

* ↑ «À Punt apuesta por el ‘thriller’ con su nueva serie «Desenterrats»» (en castellà). Levante, 07-10-2022. [Consulta: 18 octubre 2022].
* ↑ «À Punt refuerza su producción de series con el estreno de la misteriosa 'Desenterrats'» (en castellà). verTele, 06-10-2022. [Consulta: 18 octubre 2022].
* ↑ «'Desenterrats': la nueva serie de À Punt» (en castellà). Las Provincias, 06-10-2022. [Consulta: 18 octubre 2022].
* ↑ «La webserie valenciana Desenterrats obtiene diversos premios en festivales norteamericanos de series para Internet» (en castellà). [Consulta: 24 desembre 2022].
* ↑ «'Desenterrats', en el podio de las series» (en espanyol europeu), 23-05-2012. [Consulta: 24 desembre 2022].
* ↑ 20minutos. «RTVV estrena este viernes la webserie 'Desenterrats', producida y pensada para internet» (en castellà), 11-05-2012. [Consulta: 24 desembre 2022].
* ↑ «Tres alumnos de la Licenciatura de Comunicación Audiovisual de la UJI participan en la nueva webserie Desenterrados» (en castellà). [Consulta: 24 desembre 2022].
* ↑ «‘Desenterrats' és la nova sèrie d’À Punt per a les nits de dijous». À Punt, 06-10-2022. [Consulta: 18 octubre 2022].

## Enllaços externs

* Desenterrats a À Punt